Кредит мәсьәләсендә безгә ышаналар

**Татарстан Республикасы – Россия Федерациясенең халыкара рейтинг агентлык­лары белән эшләүче аз санлы субъектларыннан берсе. Әлеге эшнең максаты – чит илләрдән, үз илебездән инвестицияләр җә­леп итү буенча республика статусын, мөмкинлекләрен һәм гарантияләрен билгеләүче кредит рейтингы алу. Шушы көннәрдә генә “Fitch Ratings” халыкара рейтинг агентлыгының республикабызга кредит рейтингы билгеләгән рәсми пресс-релизы дөнья күрде. Без, әлеге вакыйганы аңлатып үтүне сорап, Татарстан Республикасы финанс министры Радик ГАЙЗАТУЛЛИНга мөрәҗәгать иттек.**

**– Радик Рәүфович, “Fitch” рейтинг агентлыгы Татарстан Республикасына кредит рейтингы бирде, дигән мәгълүмат пәйда булды. Бу нәрсәне аңлата?**

– Чыннан да, “Fitch Ratings” халыкара рейтинг агентлыгының Кредит комитеты 21 июнь көнне Татарстан Республикасы рейтингларын чираттагы тапкыр раслады. Республикага би­релгән рейтинглар инвестицион категориягә керә. Рес­публиканың озак срокка исәпләнгән барлык өч рейтингы да – “Тотрыклы” кате­гория­сендә. Бу республика­ның кредит алуга сәләтенең әйбәтлеген, республикага җә­леп ителгән кредит средстволары буенча түли алмау куркыныч­ларының түбән дә­рә­җәдә булуын аңлата. Финанс бурычларын вакытында түләп бару сәләте адекватлы дип бәя­ләнә.

Бүген ил икътисады глобаль икътисадый кризис зыянын кичерә. Шуңа да карамастан, республика рейтинглары кризиска кадәрге чор дәрәҗә­сендә сакланган.

**– Рейтингның нәрсә икәнлеген һәм аның чит илләрдәге инвесторларга нәрсә турында сөйләвен җентекләбрәк аңлатып үтә алмассызмы?**

– Рейтинг – Татарстан Рес­публикасының бурыч, кредитлар түләү һәм безгә килергә җыенучы инвесторларның ин­вестицияләрен җәлеп итү мөмкинлекләре буенча кредитка сәләтен бәяләү ул. Шул ук вакытта бәяләүгә йогынты ясаучы факторлар сыйфатында республиканың финанс, икътисадый һәм бурыч сәя­сәте, шулай ук бездә төрле резервлар булдыру буенча үткә­релеп килүче чаралар карала. Рейтинг, шушы факторлардан чыгып, республикада уртача һәм озак сроклы перспективада бурычлар буенча түләмәү­ләр килеп чыгу-чыкмау ихти­малының ничегрәк булуын күрсәтә. Рейтинг зуррак булган саен, республиканың үз бурычлары буенча түләмәү куркынычы да кимрәк.

Рейтинглар, үз чиратында, ике: спекулятив һәм инвестицион категорияләргә бүленә. Спекулятив категорияне кредит өчен түли алмау куркынычын күбрәк дәрәҗәдә бәяләү нигезендә эшләнгән рейтинглар тәшкил итә. Инвестицион категория кредит түли алмауның уртача дәрәҗәдәге куркынычын чагылдыручы рейтингларны үз эченә ала.

**– Татарстан Республикасына шактый ук югары дәрә­җәдәге кредит рейтингы би­релгән, дигән нәтиҗә ясарга була, димәк. Ә Россия Феде­рациясенең башка субъектлары ниндирәк рейтингка ия?**

– Татарстан Республикасы Россиянең “Fitch Ratings” халыкара рейтинг агентлыгы тарафыннан рейтинглар бирелгән башка төбәкләре арасында өченче урында тора. Фәкать Мәскәү һәм Санкт-Петербург­ның гына рейтинглары югарырак. Сүз уңаеннан, нәкъ менә Мәскәү, Санкт-Петербург һәм Татарстанның гына инвестицион рейтингларга ия булуын искәртик.

Россиянең“Fitch” агентлыгы бәяли торган башка төбәкләренә спекулятив категория­сендәге рейтинглар гына бирелгән.

**– Инвестицион рейтингларга ия булу Татарстан Республикасына ниндидер өстенлекләр бирәме?**

– Һичшиксез. Эш шунда: кредит рейтингларын инвесторлар үзләре сала торган средстволарны кире кайтарып алу мөмкинлеген бәяләү­дә файдалана. Димәк, инвестицион рейтинглар акчаны тө­бәк икътисадына салуның ышанычлырак булуы турында сөйли. Шул ук вакытта күп кенә инвесторлар, иң элек чит илләр инвесторлары, үзләре­нең уставы яки үз илләрендә гамәлдәге кагыйдәләр ниге­зендә билгеле бер дәрәҗәдәге рейтингка, иң элек инвестицион рейтингка ия булучы кыйм­мәтле кәгазьләргә инвестиция салуга хокуклы. Шул рәвешле инвестицион рейтингка ия булу инвесторлар җәлеп итү өчен кирәк.

Бер үк вакытта югары дәрә­җәдәге рейтингка ия булу Татарстанга финанс базарларына чыгуны җиңеләйтә һәм җә­леп ителә торган ресурслар бәясен очсызландыра, чөнки кредит оешмалары төбәкнең үз кредит бурычларын каплау буенча мөмкинлеген бәяли ала.

**– Татарстанга нәкъ менә “Fitch” агентлыгы биргән рейтинг, сезнең фикерегезчә, ни дәрәҗәдә гадел һәм дөрес?**

– Татарстан Республикасына рейтинг бирү нинди дә булса аерым бер чара түгел, бәлки төбәктә хәл ителеп килүче көндәлек эш һәм дөрес сәясәт нәтиҗәсе ул. Республикабыз­ның тотрыклы һәм диверсификациягә юнәлеш тотучы икътисады, финанс белән сыйфатлы идарә итү, бюджетны үтәүдә ел саен югары күрсәткечләргә ирешү – безнең көчле якларыбыз әнә шулар.

Шул ук вакытта, рейтингны раслау максатыннан чыгып, ел саен Татарстан Республикасының төп икътисадый һәм бюджет параметрларын чагылдыручы киңәйтелгән мәгълүмат җыю һәм аны анализлау хәл ителеп килә. Шуннан соң, республикабызга рейтинг агентлыгы аналитикларының күп санлы визитлары барышында, килеп туган вәзгыять җен­текләп тикшерелә, киләчәккә, республиканы алга таба үстерүгә йогынты ясаучы икътисадның төп тармакларындагы хәлләргә, бюджет керемнәре һәм чыгымнары күләменә, дәүләт бурычы структурасы һәм күләменә, дәүләт милке белән идарә итү сәясәтенә фаразлар эшләнә.

**– Республикабыз рейтин­гының инвестицион катего­риядән спекулятив катего­риягә күчү куркынычы яки мөмкинлеге ниндирәк? Без­нең өчен яхшырак булып торучы инвестицион катего­риядәге рейтингны ничегрәк ныгытырга?**

– Инде алда әйтеп үткәнемчә, бу безнең киләчәктәге гамәлләр һәм карарларыбыздан: финанс һәм икътисад сәя­сәтенең ни дәрәҗәдә дөрес булуыннан, ирешеләчәк макроикътисадый параметрлардан тора. Шулай ук тышкы факторларга: глобаль дөнья икътисады һәм Россия икътисадындагы, федераль үзәк үткә­реп килә торган салым һәм бюджет сәясәтендәге вәзгыятькә дә бәяле.

Әйе, хәзерге вакытта төбәк икътисады һәм финанс базарындагы хәлләр – шактый ук катлаулы. Шуңа да карамастан, республиканың бүгенге инвестицион рейтингы әйбәт нәтиҗәләргә ирешүебезне күрсәтә.